**Copil cu sufletul izvor**

*Aspiranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Copil cu sufletul izvor

Mângâi cu gândul cuvintele nespuse

Dorind să văd copilul cu sufletul izvor,

El nu știe de-abis ori vorbele ascunse

E fluturaşul clipei, stăpân pe al său zbor.

Și iată-l, vine, copilul cel hoinar

Aleargă către mine c-un crin îmbobocit,

Mă trage-n ploaia caldă, la margini de hotar

Să-mbrățișez lumina din noul răsărit.

Pășesc cu pietate prin iarba-nrourată,

Iar el îmi spune vesel să fiu mereu senină

Să râd nevinovat, ca-n vremea de-altădată,

Cu sufletul curat despovărat de vină.

Tristeţea de o vrea pe-ascuns să mă doboare

Să fug de umbre reci și ceața vălurită,

Sălaș să-mi fac îndată la margine de zare

Printre copacii liberi și vorba nerostită.

Acest copil revine mereu în drumul meu

Când clipele de-a valma pe umeri se așează,

Mă duce acolo sus, în universul său

Şi-mi spune tainic:"Neîncetat visează!”